อมตะทุ่มงบ รับต่างชาติขยายลงทุน
AMATA ตั้งงบลงทุนปีนี้ 3,000 ล้านบาท รับต่างชาติขยายลงทุน มั่นใจยอดขายที่ดินแตะ 1 หมื่นล้านบาท
10 ก.พ. 2555

AMATA ตั้งงบลงทุนปีนี้ 3,000 ล้านบาท รับต่างชาติขยายลงทุน มั่นใจยอดขายที่ดินแตะ 1 หมื่นล้านบาท
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) เปิดเผยว่า บริษัทตั้งงบลงทุนปีนี้ 2,500–3,000 ล้านบาท โดยแบ่งเป็นงบสำหรับพัฒนาที่ดิน 1,500–2,000 ล้านบาท งบก่อสร้างโรงงานสำเร็จรูปประมาณ 1,000 ล้านบาท 
“ปัจจุบันบริษัทมีที่ดินรอการพัฒนาทั้งสิ้น 1.4 หมื่นไร่ ทั้งในนิคมฯ อมตะนคร และอมตะซิตี้ นอกจากนี้ยังมีแผนก่อสร้างโรงงานสำเร็จรูปให้เช่าจำนวน 50 โรงงาน ซึ่งแต่ละโรงงานมีพื้นที่ประมาณ 1,250 ตารางเมตร โดยขณะนี้อยู่ระหว่างก่อสร้าง 20 โรงงาน และจะทยอยลงทุนก่อสร้างอีก 30 โรงงานให้ครบตามจำนวน” นายวิบูลย์ กล่าว 
ทั้งนี้ บริษัทมั่นใจว่าจะสามารถขายที่ดินในปีนี้ได้กว่า 3,000 ไร่ เพราะมีลูกค้าที่อยู่ระหว่างรอเซ็นสัญญาและเจรจาเกือบ 3,000 ไร่แล้ว ยังไม่นับรวมการขายที่ดินให้กับนักลงทุนจีนที่อยู่ระหว่างเจรจา โดยคาดว่ามูลค่าขายที่ดินในปีนี้จะอยู่ที่ประมาณ 1 หมื่นล้านบาท ซึ่งถือว่าสูงสุดนับตั้งแต่ก่อตั้งบริษัท 
ขณะที่ปี 2554 บริษัทขายที่ดินได้ตามเป้า 1,500 ไร่ แต่ยังเหลือการค้างโอนอีก 50% ซึ่งจะนำมารับรู้รายได้ปีนี้ ซึ่งจะทำให้บริษัทมีกระแสเงินสดจำนวนมาก ส่วนยอดขายที่ดินในปีนี้จะรับรู้ได้เมื่อส่งมอบที่ดินให้ลูกค้าเสร็จสมบูรณ์